Uudenmaan TE-toimiston tämän vuoden työllisyysmäärärahat ovat loppuneet jo sen puolivälissä.

Työllistymismäärärahat ovat totaalisen loppu ainakin Uudenmaan, Varsinais-Suomen ja Satakunnan TE-toimistoilta. Muillakin alueilla tekee tiukkaa. INKA SOVERI

Työllisyysmäärärahoja käytetään palkkatukeen, uusien yrittäjien starttirahoihin sekä oppisopimuksella työskentelevien ja vuorotteluvapaan sijaisten palkkojen tukemiseen.

Kaikkia näitä tukimuotoja Uudellamaalla hakeville joudutaan nyt vastaamaan, että ei pysty.

– Heinäkuun alussa työllisyysmäärärahat loppuivat kokonaan. Ei ole killinkiäkään, Uudenmaan TE-toimiston johtaja Jarmo Ukkonen toteaa.

– Ainahan rahat ovat tiukoilla, muttei tällaista tilannetta ole ollut miesmuistiin. Ja se osuu nyt huonoimpaan mahdolliseen aikaan, hän lisää.

Pitkäaikaistyöttömyys +38 %

Työttömyysluvut eivät tosiaan ole tällä hetkellä kaunista katseltavaa. Kaikkia mahdollisia keinoja auttaa ihmisiä elättämään itsensä kaivattaisiin kipeästi.

Esimerkiksi Uudellamaalla työttömiä on yhteensä 90 000. Vuosi sitten tuo luku oli 77 000, eli määrä on kasvanut vuoden aikana 15 prosenttia.

Pitkäaikaistyöttömien tilanne on sitäkin karumpi: vuoden aikana heidän määränsä nousi 38 prosenttia niin, että TE-toimiston tiedossa on nyt yli 31 000 pitkäaikaistyötöntä.

– Hakijoita on paljon enemmän, mutta vuodelle oli suurin piirtein sama rahamäärä, Ukkonen tiivistää yhtälön ongelman.

Nyt asiakkaille joudutaan jakamaan rahan sijasta pakkeja tai jonotusnumeroita.

– Toistaiseksi kaikki seisoo, sillä virkamies ei saa ylittää annettua määrärahaa. Tottakai se on asiakkaiden kannalta todella ankeaa. Toivorikkaasti olemme sanoneet osalle, että nyt ei voida myöntää, mutta katsotaan uudelleen kun kesä etenee.

Ukkonen uskoo, ettei TE-toimistoa voida pakottaa tarjoamaan eioota seuraavaa puolta vuotta. Yksi mahdollisuus on selvittää, löytyisikö jonkin muun alueen TE-toimistolta tasausvaraa.

Loppujen lopuksi työkkärin väen – niin virkailijoiden kuin asiakkaiden – on pistettävä toivonsa poliitikkoihin.

– Olisiko hallituksen lisätalousarvio tulossa kesien jälkeen, Ukkonen pohtii.

Pula muuallakin

Työ- ja elinkeinoministeriö on havahtunut TE-toimistojen rahapulaan, joka on jo koko maan ongelma. Osastopäällikkö Tuija Oivo listaa, että erityisen tiukkaa tekee Uudenmaan lisäksi Satakunnassa, Kaakkois-Suomessa ja Lapissa.

– Oikeastaan kaikkialla, hän tiviistää lopuksi.

Näin ollen ongelman ratkaiseminen valtakunnallisella tasaamisella vaikuttaa epätodennäköiseltä.

Ministeriölle on esitetty määrärahan lisäystä. Oivokin toteaa, että siihen tarvitaan poliittinen päätös. Ja sitä edeltävä poliittinen keskustelu alkaa aikaisintaan elokuussa.

Kesäkuun lopulla työ- ja oikeusministeri Jari Lindström (ps) antoi ymmärtää, että TE-toimistojen pitäisi pyrkiä venyttämään penniä tiukentamalla linjaa.

– On muistettava se, että palkkatuki ja starttiraha ovat harkinnanvaraisia tukia, joita TE-toimisto myöntää valtion talousarvion ja alueille jaettujen määrärahojen puitteissa. Automaattisesti niitä ei siis ole mahdollista saada eikä myöntää, Lindström korosti TEM:in tiedotteessa.